Proposta Konġunta għal REGOLAMENT TAL-KUNSILL li jemenda r-Regolament (UE) Nru 204/2011 dwar miżuri restrittivi fid-dawl tas-sitwazzjoni fil-Libja /* JOIN/2013/016 final - 2013/0154 (NLE) */





MEMORANDUM TA’ SPJEGAZZJONI (1) Fit-2 ta' Marzu 2011 il-Kunsill adotta r-Regolament (UE) Nru 204/2012 dwar miżuri restrittivi fid-dawl tas-sitwazzjoni fil-Libja bil-għan li jidħlu fis-seħħ il-miżuri previsti fid-Deċiżjoni 2011/137/PESK tat-28 ta' Frar 2011. (2) Fit-22 ta' Jannar 2013 il-Kunsill adotta d-Deċiżjoni 2013/45/PESK li tipprovdi għal emenda tad-Deċiżjoni 2011/137/PESK sabiex ikun permess ir-rilaxx ta' ċerti fondi jew riżorsi ekonomiċi ffriżati fejn dawn ikunu meħtieġa biex jwieġbu għal deċiżjoni ġudizzjarja jew amministrattiva mogħtija fl-Unjoni, jew deċiżjoni ġudizzjarja infurzabbli fi Stat Membru. (3) Fit-22 ta’ April 2013, il-Kunsill adotta d-Deċiżjoni 2013/182/PESK li temenda aktar id-Deċiżjoni 2011/137/PESK u tipprovdi għal aktar derogi mill-embargo fuq l-armi. (4) Uħud minn dawk il-miżuri jaqgħu fil-kamp ta' applikazzjoni tat-Trattat dwar il-Funzjonament tal-Unjoni Ewropea u, għalhekk, b'mod partikolari bil-għan li tiġi żgurata l-applikazzjoni uniformi tagħhom mill-operaturi ekonomiċi fl-Istati Membri kollha, hija meħtieġa azzjoni regolatorja fil-livell tal-UE għall-implimentazzjoni tagħhom. (5) Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u l-Kummissjoni Ewropea jipproponu li jemendaw ir-Regolament tal-Kunsill (KE) Nru 204/2011 kif xieraq. 2013/0154 (NLE) Proposta Konġunta għal REGOLAMENT TAL-KUNSILL li jemenda r-Regolament (UE) Nru 204/2011 dwar miżuri restrittivi fid-dawl tas-sitwazzjoni fil-Libja IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215 tiegħu, Wara li kkunsidra d-Deċiżjoni tal-Kunsill 2011/137/PESK tat-28 ta’ Frar 2011 dwar miżuri restrittivi fid-dawl tas-sitwazzjoni fil-Libja[1], Wara li kkunsidra l-proposta konġunta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u mill-Kummissjoni Ewropea, Billi: (1) Ir-Regolament tal-Kunsill (UE) Nru 204/2011 tat-2 ta' Marzu 2011, dwar miżuri restrittivi fid-dawl tas-sitwazzjoni fil-Libja[2] jagħti effett lill-miżuri previsti fid-Deċiżjoni tal-Kunsill 2011/137/PESK. (2) Id-Deċiżjoni tal-Kunsill 2013/45/PESK tat-22 ta' Jannar 2013[3] tipprovdi għal emenda tad-Deċiżjoni 2011/137/PESK sabiex ikun permess ir-rilaxx ta' ċerti fondi jew riżorsi ekonomiċi ffriżati fejn dawn ikunu meħtieġa biex jwieġbu għal deċiżjoni ġudizzjarja jew amministrattiva mogħtija fl-Unjoni, jew deċiżjoni ġudizzjarja infurzabbli fi Stat Membru. (3) Id-Deċiżjoni tal-Kunsill 2013/182/PESK tat-22 ta’ April 2013[4] tipprovdi għal emenda tad-Deċiżjoni 2011/137/PESK b’konformità mar-Riżoluzzjoni 2095 (2013) tal-Kunsill tas-Sigurtà tan-Nazzjonijiet Uniti li temenda l-embargo fuq l-armi impost mill-paragrafu 9(a) tar-Riżoluzzjoni 1970 (2011) u elaborat aktar fil-paragrafu 13(a) tar-Riżoluzzjoni 2009(2011). (4) Uħud minn dawk il-miżuri jaqgħu fil-kamp ta' applikazzjoni tat-Trattat dwar il-Funzjonament tal-Unjoni Ewropea u, għalhekk, b'mod partikolari bil-għan li tiġi żgurata l-applikazzjoni uniformi tagħhom mill-operaturi ekonomiċi fl-Istati Membri kollha, hija meħtieġa azzjoni regolatorja fil-livell tal-UE għall-implimentazzjoni tagħhom. (5) Ir-Regolament (UE) Nru 204/2011 għandu għalhekk jiġi emendat skont dan, ADOTTA DAN IR-REGOLAMENT: Artikolu 1 Ir-Regolament (UE) Nru 204/2011 huwa emendat kif ġej: (1) L-Artikolu 3 huwa sostitwit b'dan li ġej: “L-Artikolu 3 1. Se jkun ipprojbit: (a) il-provvista, b'mod dirett jew indirett, ta' għajnuna teknika relatata mal-oġġetti u t-teknoloġija elenkati fil-Lista Militari Komuni tal-Unjoni Ewropea[5] (Lista Militari Komuni), jew relatata mal-provvista, il-manifattura, il-manutenzjoni u l-użu ta’ oġġetti inklużi f’dik il-lista, lil kwalunkwe persuna, entità jew korp fil-Libja jew għal użu fil-Libja; (b) il-provvista, b'mod dirett jew indirett, ta' għajnuna teknika, ta' ffinanzjar jew finanzjarja, jew servizzi ta’ senserija relatati ma’ tagħmir li jista’ jintuża għal repressjoni interna kif elenkat fl-Anness I, lil kwalunkwe persuna, entità jew korp fil-Libja jew għal użu fil-Libja; (c) il-provvista, b'mod dirett jew indirett, ta' għajnuna għall-iffinanzjar jew għajnuna finanzjarja relatata mal-oġġetti u t-teknoloġija elenkati fil-Lista Militari Komuni jew fl-Anness I, inklużi b’mod partikolari għotjiet, self u assigurazzjoni fuq kreditu għall-esportazzjoni, għal kwalunkwe bejgħ, provvista, trasferiment jew esportazzjoni ta’ tali oġġetti, jew għal kwalunkwe provvista ta’ għajnuna teknika relatata lil kwalunkwe persuna, entità jew korp fil-Libja jew għal użu fil-Libja; (d) il-provvista, direttament jew indirettament, ta’ għajnuna teknika, għajnuna għall-ifinanzjar jew għajnuna finanzjarja, servizzi ta’ senserija jew servizzi ta’ trasport marbutin mal-provvista ta’ persunal merċenarju armat fil-Libja jew għal użu fil-Libja; (e) il-parteċipazzjoni, konxja u intenzjonali, f’attivitajiet li l-għan jew l-effett tagħhom ikun li jaħarbu mill-projbizzjonijiet imsemmija fil-punti (a) sa (d). 2. B’deroga mill-paragrafu 1, il-projbizzjonijiet imsemmija fih m’għandhomx japplikaw għal: (a) il-provvista ta’ għajnuna teknika, għajnuna għall-iffinanzjar jew għajnuna finanzjarja relatati ma’ tagħmir militari mhux letali maħsub biss għal użu umanitarju jew protettiv; (b) il-provvista ta’ għajnuna teknika, għajnuna għall-iffinanzjar jew għajnuna finanzjarja relatati ma’ bejgħ ieħor u l-provvista ta’ armi u materjal ieħor relatat, kif approvat minn qabel mill-Kumitat tas-Sanzjonijiet; (c) il-provvista ta’ għajnuna teknika, għajnuna għall-iffinanzjar jew għajnuna finanzjarja maħsuba biss għall-għajnuna ta’ sigurtà jew ta’ diżarm lill-Gvern Libjan; (d) il-provvista ta’ lbies protettiv, inklużi ġkieket tal-flak u elmi militari, esportati temporanjament lejn il-Libja minn persunal tan-Nazzjonijiet Uniti, mill-persunal tal-Unjoni jew tal-Istati Membri tagħha, minn rappreżentanti tal-midja u ħaddiema umanitarji u dawk impjegati fl-iżvilupp u l-persunal assoċjat għall-użu personali tagħhom biss. 3. Permezz ta' deroga mill-paragrafu 1, l-awtoritajiet kompetenti fl-Istati Membri, kif elenkati fl-Anness IV, jistgħu jawtorizzaw il-forniment ta’ għajnuna teknika, għajnuna għal finanzjar u għajnuna finanzjarja relatati mat-tagħmir li jista’ jintuża għal repressjoni interna, taħt tali kondizzjonijiet li jqisu xierqa, jekk jiddeterminaw li tali tagħmir huwa maħsub biss għal użu umanitarju jew protettiv. (2) L-Artikolu 8 huwa sostitwit b'dan li ġej: "L-Artikolu 8 “1. Permezz ta' deroga mill-Artikolu 5, fir-rigward ta' persuni, entitajiet jew korpi mniżżla fl-Anness II, l-awtoritajiet kompetenti fl-Istati Membri, kif elenkati fl-Anness IV, jistgħu jawtorizzaw ir-rilaxx ta' ċerti fondi jew riżorsi ekonomiċi ffriżati, jekk jiġu sodisfatti l-kundizzjonijiet li ġejjin: (a) il-fondi jew ir-riżorsi ekonomiċi inkwistjoni huma s-suġġett ta’ garanzija ġudizzjarja, amministrattiva jew arbitrali stabbilita qabel id-data li fiha l-persuna, l-entità jew il-korp imsemmi fl-Artikolu 5 jkunu ġew inklużi fl-Anness II, jew kienu msemmija fl-Artikolu 5(4), jew ta’ sentenza ġudizzjarja, amministrattiva jew arbitrali mogħtija qabel dik id-data; (b) il-fondi jew ir-riżorsi ekonomiċi inkwistjoni se jintużaw esklussivament sabiex jissodisfaw it-talbiet assigurati b'tali garanzija jew rikonoxxuti bħala validi f'tali sentenza, fil-limiti stabbiliti bil-liġijiet u r-regolamenti applikabbli li jirregolaw id-drittijiet tal-persuni li jkollhom tali pretensjonijiet; (c) il-garanzija jew is-sentenza ma tkunx għall-benefiċċju ta’ persuna, entità jew korp elenkati fl-Anness II jew III, jew imsemmija fl-Artikolu 5(4); (d) ir-rikonoxximent ta' garanzija jew ta' sentenza ma jmurx kontra l-politika pubblika fl-Istat Membru kkonċernat; u (e) il-Kumitat tas-Sanzjonijiet ġie nnotifikat mill-Istat Membru bil-garanzija jew bis-sentenza. 2. Permezz ta' deroga mill-Artikolu 5, fir-rigward ta' persuni, entitajiet jew korpi mniżżla fl-Anness III, l-awtoritajiet kompetenti fl-Istati Membri, kif elenkati fl-Anness IV, jistgħu jawtorizzaw ir-rilaxx ta' ċerti fondi jew riżorsi ekonomiċi ffriżati, jekk jiġu sodisfatti l-kundizzjonijiet li ġejjin: (a) il-fondi jew ir-riżorsi ekonomiċi huma s-suġġett ta' deċiżjoni arbitrali mogħtija qabel id-data li fiha l-persuna fiżika jew ġuridika, l-entità jew il-korp imsemmi fl-Artikolu 5 ġie elenkat fl-Anness I, jew ta' deċiżjoni ġudizzjarja jew amministrattiva mogħtija fl-Unjoni, jew ta' deċiżjoni ġudizzjarja infurzabbli fl-Istat Membru kkonċernat, qabel jew wara dik id-data. (b) il-fondi jew ir-riżorsi ekonomiċi ser jintużaw esklużivament biex jissodisfaw talbiet magħmula bis-saħħa ta' tali deċiżjoni jew rikonoxxuti bħala validi f'tali deċiżjoni, fil-limiti stipulati fil-liġijiet u r-regolamenti applikabbli li jirregolaw id-drittijiet ta' persuni li għandhom tali talbiet; (c) id-deċiżjoni ma tkunx għall-benefiċċju ta’ persuna, entità jew korp elenkat fl-Anness II jew III, jew imsemmi fl-Artikolu 5(4); (d) ir-rikonoxximent tad-deċiżjoni ma jmurx kontra l-politika pubblika fl-Istat Membru kkonċernat. u (e) l-Istat Membru rilevanti jkun informa lill-Istati Membri l-oħrajn u lill-Kummissjoni b'kull awtorizzazzjoni mogħtija." (3) Fl-Artikolu 9(1), il-punti (c) u (d) li ġejjin huma miżjuda: “(c) ħlasijiet dovuti taħt sentenza ġudizzjarja, amministrattiva jew arbitrali, kif imsemmi fl-Artikolu 8(1); (d) ħlasijiet dovuti taħt deċiżjonijiet ġudizzjarji, amministrattivi jew arbitrali li jittieħdu fl-Unjoni jew li jkunu inforzabbli fl-Istat Membru kkonċernat, li ssir referenza għalihom fl-Artikolu 8(2), Artikolu 2 Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President [1] ĠU L 58, 3.3.2011, p.53. [2] ĠU L 58, 3.03.2011, p. 1. [3] ĠU L 20, 23.1.2013, p. 60. [4] ĠU L 111, 23.4.2013, p. 50. [5] ĠU C 69, 18.3.2010, p. 19.